ધર્મનો વિકાસ થઈ રહ્યો છે. તપશ્ચર્યાઓ વધી રહી છે. સુરત ધર્મનગરી બન્યું છે. તેમાં પ્રતિક્રમણ તો કરો છો, પરંતુ તેની સાથે કરાતુ અતિક્રમણ બંધ કરો. તપની ઉર્જા તમામ વાદળોને વિખેરી નાંખશે.આ શબ્દો પંન્યાસ પદ્મદર્શનવિજય મહારાજે ત્રિકમનગર સંઘમાં કહ્યાં હતા. લંબેહનુમાન રોડના ત્રિકમનગર જૈન સંઘમાં પંન્યાસ પદ્મદર્શનવિજય મહારાજની નિશ્રામાં શુક્રવારે તપસ્વીઓના પારણાં કરાયા હતા. ત્યારબાદ તેમનું બહુમાન કરાયું હતું. શનિવારના રોજ તેમણે આ શ્રાવકોને સંબોધતા કહ્યું કે માત્ર ધર્મ કરવાથી કાર્ય પૂર્ણ નથી થતું, તેની સાથે આચરણ પણ ધર્મસંગત હોવું જરૂરી છે. તપ કરો ત્યારે નિયમો પાળો અને તપ પૂર્ણ થતાં નિયમો કોરાણે નથી મુકવાના, પરંતુ વધુ દૃઢતાથી તેનું આચરણ કરવાનું છે. તપધર્મ આત્મવિશ્વાસ અને શ્રદ્ધાને વધારે છે.આપણે બીજાને ક્ષમા કરતા શીખવું પડે. ક્ષમાધર્મ તમામ કષાયોને દૂર કરવા માટે જરૂરી છે.